คำสั่งคณะกรรมการกิจการกระจายเสียง กิจการโทรทัศน์
คำสั่งคณะกรรมการกิจการกระจายเสียง
กิจการโทรทัศน์
และกิจการโทรคมนาคมแห่งชาติ
ที่
๑๔.๑/๒๕๕๔
เรื่อง
การใช้บังคับอัตราค่าตอบแทนการเชื่อมต่อโครงข่ายโทรคมนาคมเป็นอัตราอ้างอิง[๑]
 

ตามที่คณะกรรมการกิจการโทรคมนาคมแห่งชาติในขณะนั้นได้มีคำสั่งที่
๑๑/๒๕๕๓ เรื่อง ให้ใช้อัตราค่าตอบแทนการเชื่อมต่อโครงข่ายโทรคมนาคมเป็นอัตราอ้างอิง
ลงวันที่ ๒๐ เมษายน ๒๕๕๓ กำหนดอัตราค่าตอบแทนการเชื่อมต่อโครงข่ายโทรคมนาคมมาตรฐาน
(Reference Rate) เป็นการชั่วคราว มีกำหนดระยะเวลาบังคับใช้หนึ่งปีนับแต่วันที่มีคำสั่ง
เพื่อใช้บังคับกับผู้รับใบอนุญาตหรือผู้ประกอบกิจการโทรคมนาคมที่ไม่สามารถเจรจาตกลงอัตราค่าตอบแทนการเชื่อมต่อโครงข่ายโทรคมนาคมระหว่างกันได้ภายในระยะเวลาที่กำหนดในประกาศคณะกรรมการกิจการโทรคมนาคมแห่งชาติ
ว่าด้วยการใช้และเชื่อมต่อโครงข่ายโทรคมนาคม พ.ศ. ๒๕๔๙ นั้น

ด้วยขณะนี้ระยะเวลาการใช้บังคับอัตราค่าตอบแทนการเชื่อมต่อโครงข่ายโทรคมนาคมมาตรฐาน
(Reference Rate) ตามคำสั่งดังกล่าวครบกำหนดแล้ว
แต่โดยที่การเชื่อมต่อโครงข่ายโทรคมนาคมเป็นหน้าที่ตามกฎหมายของผู้รับใบอนุญาตที่มีโครงข่ายโทรคมนาคมทุกรายจะต้องดำเนินการให้มีการเชื่อมต่อโครงข่ายโทรคมนาคมระหว่างกัน
เพื่อให้การติดต่อสื่อสารระหว่างโครงข่ายโทรคมนาคมเป็นไปอย่างต่อเนื่อง
ไม่หยุดชะงัก
จึงจำเป็นต้องมีการประกาศอัตราค่าตอบแทนการเชื่อมต่อโครงข่ายโทรคมนาคมมาตรฐาน (Reference Rate) เป็นอัตราอ้างอิงชั่วคราวต่อไป ประกอบกับพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์และกิจการโทรคมนาคม พ.ศ. ๒๕๕๓ ซึ่งมีผลใช้บังคับเมื่อวันที่ ๒๐
ธันวาคม ๒๕๕๓ ก็ได้มีบทบัญญัติรองรับหลักการเชื่อมต่อโครงข่ายโทรคมนาคมไว้ในลักษณะเดียวกัน
โดยขณะนี้อยู่ระหว่างการดำเนินการเลือกและแต่งตั้งคณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติ
เพื่อปฏิบัติหน้าที่กำกับดูแลการประกอบกิจการโทรคมนาคมตามกฎหมาย ดังนั้น
เพื่อให้กระบวนการทำสัญญาการเชื่อมต่อโครงข่ายโทรคมนาคม
และการแก้ไขระงับข้อพิพาทเกี่ยวกับการเชื่อมต่อโครงข่ายโทรคมนาคมดังกล่าวเป็นไปอย่างต่อเนื่องมิให้ผู้ใช้บริการโทรคมนาคมได้รับผลกระทบจากการดำเนินการตามคำสั่งดังกล่าว
เมื่อสิ้นผล คณะกรรมการกิจการโทรคมนาคมแห่งชาติ
ปฏิบัติหน้าที่คณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติ จึงอาศัยอำนาจตามความในมาตรา ๘๐ และมาตรา
๘๑
แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์และกิจการโทรคมนาคม พ.ศ. ๒๕๕๓ มาตรา ๒๕ และมาตรา ๒๖
แห่งพระราชบัญญัติการประกอบกิจการโทรคมนาคม พ.ศ. ๒๕๔๔ และมติในการประชุมครั้งที่
๑๖/๒๕๕๔ เมื่อวันที่ ๒๕ พฤษภาคม ๒๕๕๔ มีคำสั่ง ดังนี้

๑. ให้ใช้บังคับอัตราค่าตอบแทนการเชื่อมต่อโครงข่ายโทรคมนาคมมาตรฐาน
(Reference Rate) ตามคำสั่งคณะกรรมการกิจการโทรคมนาคมแห่งชาติ
ที่ ๑๑/๒๕๕๓ เรื่อง
ให้ใช้อัตราค่าตอบแทนการเชื่อมต่อโครงข่ายโทรคมนาคมเป็นอัตราอ้างอิง ลงวันที่ ๒๐
เมษายน ๒๕๕๓ ต่อไปอีก ๑ ปี นับแต่วันที่คำสั่งนี้มีผลใช้บังคับเป็นต้นไป
หรือจนกว่าจะมีคำสั่งคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติเป็นอย่างอื่น
แล้วแต่กรณี

๒. ให้คำสั่งนี้มีผลใช้บังคับตั้งแต่บัดนี้เป็นต้นไป


สั่ง ณ วันที่ ๘ กรกฎาคม พ.ศ. ๒๕๕๔
ศาสตราจารย์ประสิทธิ์ ประพิณมงคลการ
ประธานกรรมการกิจการโทรคมนาคมแห่งชาติ ปฏิบัติหน้าที่
ประธานกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติ
















ปริยานุช/ผู้จัดทำ
๑๔ กันยายน
๒๕๕๔

ปณตภร/ผู้ตรวจ
๑๐ ตุลาคม ๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๙๕ ง/หน้า ๖๘/๒๔ สิงหาคม ๒๕๕๔